A BIZOTTSÁG HATÁROZATA
(2007. szeptember 13.)
az egyesült királyságbeli ragadós száj- és körömfájás elleni egyes védekezési intézkedésekről szóló 2007/554/EK határozat módosításáról
(az értesítés a C(2007) 4301. számú dokumentummal történt)
(EGT-vonatkozású szöveg)
(2007/608/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
mivel:
(1)
Miután a betegség az Egyesült Királyságban nemrégiben kitört, elfogadták az egyesült királyságbeli ragadós száj- és körömfájás elleni egyes védekezési intézkedésekről szóló, 2007. augusztus 9-i 2007/554/EK bizottsági határozatot (3). Ez a határozat 2007. szeptember 15-ig alkalmazandó.
(2)
A 2007/554/EK határozat kijelöli az érintett tagállamokban a magas és alacsony kockázatú területeket, és elrendeli a fertőzésre fogékony állatok magas és alacsony kockázatú területekről történő elszállításának betiltását, valamint az ilyen állatokból nyert termékek magas kockázatú területekről történő elszállításának betiltását. A határozat egyben előírja az alkalmazandó szabályokat a korlátozások bevezetése előtt előállított, biztonságos termékekre és a korlátozás alá nem eső területekről származó olyan nyersanyagokra is, melyeket a ragadós száj- és körömfájás vírusának semlegesítésére alkalmas kezelésnek vetettek alá.
(3)
2007. szeptember 15-ig a 2007/554/EK határozat I. és II. melléklete a magas, illetve alacsony kockázatú területeket a ragadós száj- és körömfájás 2007 augusztusának elején megerősített két előfordulása körüli, megerősített megfigyelési körzet kerületére korlátozza, amelyet a ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről és a 92/46/EGK irányelv módosításáról szóló, 2003. szeptember 29-i 2003/85/EK irányelv (4) 44. cikkével összhangban szeptember 8-ig fenntartottak.
(4)
Miután 2007. szeptember 12-én Nagy-Britanniában a ragadós száj- és körömfájás a 2007/554/EK határozat I. és II. mellékletében megállapított területeken kívül újból megjelent, az Egyesült Királyság a 2003/85/EK tanácsi irányelv keretében intézkedéseket hozott, és az érintett területeken belül további intézkedéseket vezetett be.
(5)
Az élő párosujjú patások kereskedelmére és az ezekből előállított egyes termékek forgalomba hozatalára való tekintettel az egyesült királyságbeli ragadós száj- és körömfájás veszélyeztetheti más tagállamok állatállományát is.
(6)
Az egyesült királyságbeli helyzetre való tekintettel a 2007/554/EK határozatot 2007. szeptember 15-e előtt módosítani kell, hogy a járványügyi helyzet fényében alkalmazása legalább 2007. október 15-ig kiterjedjen, és a korlátozás alatt álló területek kibővüljenek.
(7)
A 2007/554/EK határozatot ezért a fentieknek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/554/EK határozat a következőképpen módosul:
1.
A 17. cikkben a „2007. szeptember 15-ig” szöveg helyébe „2007. október 15-ig” lép.
2.
Az I. és a II. melléklet helyébe e határozat mellékletének szövege lép.
2. cikk
A tagállamok módosítják a kereskedelemre vonatkozó intézkedéseiket annak érdekében, hogy megfeleljenek e határozatnak. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2007. szeptember 13-án.